
Grozījumi Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā 
Izdarīt Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā (Latvijas Republikas Saeimas un Ministru Kabineta Ziņotājs, 2005, 14. nr.; 2007, 15. nr.; 2008, 5. nr.; 2009, 3., 6., 15., 21. nr.; Latvijas Vēstnesis, 2010, 38., 101. nr.; 2011, 80. nr.; 2013, 193. nr.; 2014, 17. nr.; 2015, 29. nr.; 2019, 123. nr.; 2021, 129.A nr.) šādus grozījumus:
1. Izteikt 9. panta septīto daļu šādā redakcijā:
· "(7) Ja persona savas pirmpirkuma tiesības uz apbūvētu zemesgabalu nevar izmantot vai neizmanto, tai ir likumiskas zemes lietošanas tiesības uz to pašu zemesgabalu, uz kuru tai ir pirmpirkuma tiesības, un šis zemesgabals netiek privatizēts vai atsavināts citām personām."
2. Izteikt 20. panta devīto daļu šādā redakcijā:
· "(9) Ja persona savas pirmpirkuma tiesības uz apbūvētu zemesgabalu nevar izmantot vai neizmanto, tai ir likumiskas zemes lietošanas tiesības uz to pašu zemesgabalu, uz kuru tai ir pirmpirkuma tiesības, un šis zemesgabals netiek atsavināts citām personām."
3. 25. pantā:
izteikt trešās daļas 2. punktu šādā redakcijā:
· "2) ja uz zemes atrodas citai personai piederošas būves saskaņā ar likuma "Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību" 14. panta pirmās daļas 1., 2., 3. un 4. punktu;";
izslēgt ceturto daļu;
izteikt 4.1 daļu šādā redakcijā:
· "(41) Ja personai saskaņā ar šo likumu ir izbeigušās zemes pastāvīgās lietošanas tiesības, bet uz zemesgabala atrodas šai personai piederošas ēkas (būves), pašvaldība pieņem lēmumu par atsevišķa zemesgabala izveidošanu platībā, kas nepieciešama ēku (būvju) uzturēšanai saskaņā ar pašvaldības saistošajos noteikumos paredzēto apbūves platību, izņemot attiecībā uz zemi, kas ierakstīta zemesgrāmatā uz valsts vārda. Izveidotajam zemesgabalam nosaka atbilstošu nekustamā īpašuma lietošanas mērķi un lēmumam par atsevišķa zemesgabala izveidošanu pievieno zemesgabala grafisko pielikumu ar norādītu sadalāmā zemesgabala kadastra apzīmējumu. Ēku (būvju) īpašniekam ir likumiskās zemes lietošanas tiesības uz izveidoto zemesgabalu.";
papildināt pantu ar devīto daļu šādā redakcijā:
· "(9) Ja zemes un apbūves īpašnieki ir dažādi (likuma "Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un kārtību" 14. panta pirmā daļa), viņu savstarpējās attiecības regulējamas saskaņā ar šā panta 4.1 daļu, Civillikumu un likumu "Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību"."
4. 26. pantā:
izteikt otro daļu šādā redakcijā:
· "(2) Dzīvojamās ēkas īpašniekam vai augļu dārza lietotājam, kuram zemes lietošanas tiesības izbeidzas šā panta pirmajā daļā minētajos gadījumos, ir likumiskas zemes lietošanas tiesības uz viņa lietošanā bijušo zemi.";
izslēgt trešo un ceturto daļu.
5. Pārejas noteikumos:
izteikt 4.1 punkta otro teikumu šādā redakcijā:
· "Zemesgabala nomniekam zūd tiesības ierosināt šā zemesgabala atsavināšanu, un šāda zemesgabala atsavināšanai turpmāk nav attiecināms nosacījums par tā atsavināšanu tikai ēkas (būves) īpašniekam.";
izteikt 4.2 punkta otro teikumu šādā redakcijā:
· "Zemesgabala nomniekam zūd tiesības ierosināt šā zemesgabala atsavināšanu, un šāda zemesgabala atsavināšanai turpmāk nav attiecināms nosacījums par tā atsavināšanu tikai ēkas (būves) īpašniekam."
Likums stājas spēkā 2024. gada 1. janvārī.

